聽琴贈遠師
作者：王洋
朝代：宋

paragraphs: 世人傾耳聽繁音，太音古淡難爲聽。
有如廣庭題旌夏，或者驚遁疑有神。
當時舜牀調五絃，薰風煽物無窮人。
若言造化不愛翫，安得感君回陽春。
遺音相繼嗣者誰，窮山緇侣黄冠師。
非干此意樂窮靜，世路自與相参差。
我今試聽清風操，野鶴孤猿對殘照。
琅琊山下醉翁吟，分明撥向琴中調。
人言大弦如玉溫，小弦廉折亮以清。
春秋自是隔寒暑，天地不得令偕行。
豈如七弦轉十指，勁節諧音同到耳。
乃知造化在指端，豈但髙山與流水。
道人不肯長懷珍，亦曾挾藝遊車塵。
髙門八字驚未見，脱贈往往捐千純。
如今飄泊困長路，更覺世味難將迎。
應將感愴赴琴曲，一聽萬慮羅心兵。
道人勿苦生冰炭，古道須信非人情。
哀音果要洗俗耳，更去嬌弦三兩聲。